b'\n_START_ARTICLE_\nMaks Unger\n_START_SECTION_\n\xc5\xbdivljenje in delo\n_START_PARAGRAPH_\nLjudsko \xc5\xa1olo je obiskoval v rojstnem kraju, u\xc4\x8ditelji\xc5\xa1\xc4\x8de v Mariboru (1904-1908), maturo pa je opravil v Ljubljani (1908). Po kon\xc4\x8dani srednji \xc5\xa1oli je \xc5\xa1tudiral kompozicijo in klavir na konservatoriju v Pragi (1909-1910) ter na Dunaju (1910-1913), kjer je tudi diplomiral. Nato je bil kapelnik Mestnega gledali\xc5\xa1\xc4\x8da v Steyru in letnega gledali\xc5\xa1\xc4\x8da v M\xc3\xb6dlingu pri Dunaju (1913-1914); v letih 1914\xe2\x80\x931918 je kot avstrijski vojak pre\xc5\xbeivel v ruskem ujetni\xc5\xa1tvu. Leta 1918 je kratek \xc4\x8das vodil glasbeno \xc5\xa1olo v Petrovsku ob Volgi. Po vrnitvi v domovino je bil dirigent: v ljubljanski Operi (1919-1920) (honorarno je \xc5\xa1e pou\xc4\x8deval na konservatoriju harmonijo, kontrapunkt, kompozicijo in instrumentacijo), v Operi in pri Filharmoniji v Osijeku (1920-1926) (hkrati vodil Mestno glasbeno \xc5\xa1olo ter hrva\xc5\xa1ko pevsko dru\xc5\xa1tvo F. Kuha\xc4\x8d), pri Narodnem gledali\xc5\xa1\xc4\x8du in Filharmoniji v Sarajevu (1934-1937), pri Filharmoniji v Splitu (1938-1941), ki jo je 1938 ustanovil (skupaj z J. Hatzejem in I. Tijardovi\xc4\x87em) ter vodja pevskega zbora Zvonimir. V letih 1926\xe2\x80\x931934 pa je bil kapelnik mornari\xc5\xa1kega pihalnega orkestra v Tivtu v Boki Kotorski (tedaj je tudi vodil pevski zbor dru\xc5\xa1tva Jadran in bil 1932\xe2\x80\x931934 direktor glasbene \xc5\xa1ole dru\xc5\xa1tva Sokol), 1937 pa mornari\xc5\xa1kega pihalnega orkestra in Filharmoni\xc4\x8dnega dru\xc5\xa1tva v \xc5\xa0ibeniku (in vodja pevskega zbora Kolo). V letih 1942\xe2\x80\x931945 je sodeloval v odporni\xc5\xa1kem gibanju (v NOB od 1943), 1945 je postal direktor glasbenega oddelka Centralnega doma JLA v Beogradu, 1946\xe2\x80\x931948 pa ravnatelj glasbene \xc5\xa1ole ter intendant Narodnega gledali\xc5\xa1\xc4\x8da v Splitu. Leta 1948 se je vrnil v Maribor, honorarno pou\xc4\x8deval na glasbeni \xc5\xa1oli J. Hermanko (1949\xe2\x80\x931951) ter ob\xc4\x8dasno dirigiral v mariborski operi._NEWLINE_Napisal in objavil je 5 otro\xc5\xa1kih samospevov Iz lirike O. \xc5\xbdupan\xc4\x8di\xc4\x8da (1961), ter pesem Mladi vojak (na svoje besedilo) (1965). Ve\xc4\x8dina njegovih skladb je ostala v rokopisu, mdr. samospevi na besedila: J. Murna (okoli 38), D. Ketteja (okoli 25), O. \xc5\xbdupan\xc4\x8di\xc4\x8da (vsaj 10), ve\xc4\x8d kot 30 razli\xc4\x8dnih pesmic za otroke, klavir, komorna orkesterska dela in \xc5\xa1e nekatera druga dela. _NEWLINE_Odlikovan je bil z redom zaslug za ljudstvo s srebrnimi \xc5\xbearki in redom bratstva s srebrnim vencem.'